Tiedote: Peruna on kevyempi herkku kuin pasta tai riisi

Perunat jäävät usein painoaan tarkkailevilla lautasen sivuun. Yleinen harhakuvitelma on, että peruna olisi lihottavaa ruokaa. Todellisuudessa peruna on kuitenkin jopa pastaa ja riisiäkin kevyempi vaihtoehto. 

Moni painoaan tarkkaileva jättää perunat lautasen sivuun, koska perunaa pidetään lihottavana ruokana. Perusteena pidetään perunan ja muiden tärkkelyspitoisten ruoka-aineiden korkeaa glykeemistä indeksiä (GI). Glykeeminen indeksi kuvaa ravintoaineen tehokkuutta nostaa veren sokeripitoisuutta. Glykeeminen indeksi ei kuitenkaan lihota, vaan ruoka-aineen sisältämät kalorit.

– Perunan etuja on sen syöntitapa. Sitä syödään usein pääruoalla muun ruoan ohessa, kun taas pastaa tai riisiä nautitaan isompi annos herkullisella kastikkeella höystettynä, tutkija Paavo Ahvenniemi kertoi Arvoa Perunalle -seminaarissa.

Todellisuudessa perunasta saadaan vain vähän kilokaloreita: sata grammaa keitettyä perunaa sisältää energiaa vain 63 kcal. Vastaavassa määrässä pastaa on energiaa 95 kcal ja vertailun vuoksi aamiaishiutaleissa 364 kcal. Jos esimerkiksi kevyttä työtä tekevä nainen täyttäisi koko päivittäisen noin 2 200 kilokalorin energiantarpeensa keitetyillä perunoilla, hän saisi popsia perunaa lähes 3,5 kiloa. Vastaavasti pastaa saisi syödä 2,3 kiloa, mutta vehnäleipää ainoastaan 850 grammaa. 

Suomalaiset syövät vuodessa noin 60 kiloa perunaa eli päivittäin 165 grammaa. Määrästä saa vain 104 kilokaloria eli 5 prosenttia päivän energiatarpeesta! Todellisuudessa peruna on siis poikkeuksellisen matalaenerginen elintarvike, jota uskaltaisi popsia huomattavasti nykyistä enemmän.

– Matalan energiamäärän vuoksi peruna sisältää useampia muita ruoka-aineita tasapainoisemman yhdistelmän hyödyllisiä ravintoaineita, tutkija Paavo Ahvenniemi totesi.

Pro Perunan järjestämä Arvoa Perunalle -seminaari järjestettiin 4.6. Tampereella. Puhujina olivat muun muassa Keittömestarien puheenjohtaja Ulla Liukkonen, viljelijä-pakkaaja Heikki Mäkkylä ja projektipäällikkö Hannele Kallio. 

Seminaarin jälkeen yhdistyksen vuosikokouksessa valittiin 9-henkinen hallitus. Hallituksen puheenjohtajaksi valittiin akatemiaprofessori Jari Valkonen ja hallituksen jäseniksi Keittömestarien puheenjohtaja Ulla Liukkonen, professori Anu Hopia, keittiömestari Jaakko Kolmonen, toimitusjohtaja Jussi Karjula, ruokatoimittaja Riitta Mustonen, perunanviljelijä Saija Peltomaa, toimitusjohtaja Satu Raiski ja myyntipäällikkö Marko Hovinmäki. 

Maa- ja metsätalousministeriön tukea saanut Pro Peruna -yhdistys toimii perunan hyväksi tänä vuonna erittäin aktiivisesti: syksyllä jatkuu taas koululaisille suunnattu Kasvata omat perunasi -kampanja, kun luokat palaavat pelloille korjaamaan itse istuttamansa sadon. Lisäksi tänä vuonna yhdistys kehittää nettiportaaliaan, järjestää tiedotuskampanjoita radioissa ja päivittäistavarakaupoissa sekä osallistuu Elma-messuille.  

